Viimeinen vuosi on ollut bussiliikenteessä hullunmyllyä. Kaukoliikenteen reittien avauduttua kilpailulle on bussiyhtiö toisensa jälkeen joutunut taipumaan hintakilpailulle. Bussimatkojen hinnat ovat romahtaneet useilla reiteillä, kun eri yhtiöt kyydittävät väkeä alennusten siivittämänä.

Esimerkiksi matka Mikkelistä Helsinkiin taittuu nyt halvimmillaan muutamalla eurolla ja tavanomainen lippuhinta ilman superalennuksiakin on puolet aiempaa halvempi. Mikkelin matkakeskuksen pihamaalla linja-autoaan odottavia asiakkaita hintakilpailu ei haittaa.

– Kyllä se kuluttajan kukkarossa tuntuu hyvältä. Lähinnä lasten takia tulee vielä junaan hypättyä, kun siellä on enemmän tilaa. Yksin jos lähtisin, niin lähtisin bussilla ihan varmasti, mikkeliläinen Marjut Häkkinen tuumaa.

– Viimeks kun kuljettiin, niin oli halvennus aika hyvä. Kyllä se hyvälle tuntui, pohti Hilkka Rahikainen.

Toisaalta lipun hintaa ei välttämättä edes katsota.

– Kunhan pääsee paikasta A paikkaan B, savonlinnalainen Olavi Kurola sanoo.

– Silloin kun on matkalle lähdössä niin sitten mennään, maksoi se sitten mitä maksoi, kertoo taas mikkeliläinen Tiitta Rantanen.

Uusia reittejä

Kesä on lomien takia bussiyhtiöillekin sesonkiaikaa.

Itä-Suomessa taistelu maksavista asiakkaista kiristyi kesäkuun alussa, kun Onnibus aloitti reitin Joensuun, Lappeenrannan ja Helsingin välillä. Yhtiön mukaan Itä- ja Kaakkois-Suomen reitille oli kysyntää ja kyyditettäviä on riittävästi.

– Miksi ei riittäisi, kun kaikilla muillakin ilmansuunnilla riittää, Onnibus.comin toimitusjohtaja Pekka Möttö sanoo.

– Se oli selkeä puute meidän reittikartassa.

Mikkeliläinen Savonlinja on Suomen toiseksi suurin yksityinen bussiyhtiö. Vuosittain yli 30 miljoonan kilometrin verran liikennöivä yhtiö on joutunut reagoimaan vuoden aikana hintakilpailuun. Bussien kilometritaksa on pudotettu alle puoleen entisestä, ja esimerkiksi hiihtolomaviikolla Savonlinjalla oli oma alennuskampanjansa.

– Kyllä hinta ohjaa ihmisiä, se on huomattu. Hintakilpailu on koventunut todella paljon, Savonlinja Oy:n liiketoimintajohtaja Kai Honkanen sanoo.

Savonlinjalta kerrotaan, että kaukoliikennepuolella hinnat ovat nyt painuneet jo niin alas, että kulujen kattamiseen vaaditaan mahdollisesti euroja myös muista toiminnoista.

Pekka Havukainen / Yle

– Yleensä linja-autoalalla tulorakenne perustuu moniin muihinkin liikennemuotoihin. Ei pelkästään kaukoliikenteeseen. Halvoilla hinnoilla kulujen kattaminen on todella vaikeaa, liiketoimintajohtaja Kai Honkanen sanoo.

Pudotuspeliä?

Näkökantaeroja yhtiöiden välillä syntyy, kun pohditaan hintakilpailun roolia.

– Minä näen sen kilpailun siten, että se on joukkoliikenne vastaan henkilöautot, toimitusjohtaja Pekka Möttö sanoo.

– Asiakkaat pääsi sieltä bussikyydeistä vuosikymmenten aikana katoamaan ja nyt markkinoita kasvatetaan. Siellä on valtavasti kysyntää, joka ei ole tähän mennessä löytänyt linja-autoja. Nyt löytää, näin uskon, Möttö arvioi.

Savonlinjan liiketoimintajohtaja Kai Honkanen taas näkee, että menossa on jonkin sortin pudotuspeli eri yhtiöiden välillä.

– Tietynlainen, kyllä. Se riippuu hyvin paljon yrityksestä, ja siitä, miten kukin yritys kestää sitä hintakilpailua.

Honkanen näkee, että pahimmillaan kilpailussa käy kuten kävi -20 ja -30 -luvuilla, kun linja-autoliikenne Suomessa lähti käyntiin.

– Kaikki pudottivat järjestään hintoja alemmaksi, sitten tippui moni yrittäjä pois ja sitten lähti hinnat nousuun.